नागरिकता वितरणमा टोकन प्रणाली
प्रमुख जिल्ला अधिकारी हुमकला पाण्डेका अनुसार बढ्दो भिडलाई व्यवस्थापन गर्न र कामलाई थप व्यवस्थित गर्न पालिका अनुसार आलोपालो प्रणाली लागु गरिएको छ भने टोनक प्रणालीमा सेवा प्रवाह भइरहेको छ ।
जयकृष्ण यादवइनरुवा, असार ३१ गते । जन्मसिद्ध नागरिकता प्राप्त गरेका नागरिकका सन्तानलाई वंशजको आधारमा नागरिकता वितरण सुरु गरिएको जेठ १२ गतेदेखि २७ गतेसम्म अर्थात् दुई हप्तामा एक हजार चार सय १५ जनालाई नागरिकता वितरण गरिएको छ । प्रमुख जिल्ला अधिकारी हुमकला पाण्डेका अनुसार बढ्दो भीडलाई व्यवस्थापन गर्न र कामलाई थप व्यवस्थित गर्न पालिका अनुसार आलोपालो प्रणाली लागु गरिएको छ भने टोनक प्रणालीमा सेवा प्रवाह भइरहेको छ ।नयाँ ऐन र गृह मन्त्रालयको परिपत्र अनुसार नागरिकता वितरण भइरहेको प्रमुख जिल्ला अधिकारी पाण्डेले बताउनुभएको छ । उहाँका अनुसार भीड बढेपछि दैनिक ११० जनालाई सेवाप्रवाह गर्नेगरी टोकन प्रणाली लागु गरिएको छ ।नयाँ व्यवस्था अनुसार नागरिकता वितरण सुरु भएपछि जिल्ला प्रशासन कार्यालय सुनसरीमा नागरिकता लिनेको भीड बढ्न थालेको छ । नागरिकता सम्बन्धी नयाँ ऐन लागु भएपछि जन्मसिद्ध नेपालीका छोराछोरीले नागरिकता लिनेको भिड बढेको हो । जेठ १२ गतेबाट नयाँ व्यवस्था अनुसार नागरिकता दिन थालिएकाले दैनिक नयाँ नागरिकता लिनेको भीड बढेको प्रशासन कार्यालयले जनाएको छ । लामो समयदेखि विवादमा रहेको नेपाल नागरिकता (पहिलो संशोधन) ऐन कार्यान्वयनको बाटो खुला भएपछि जन्मसिद्ध नागरिकता लिएका नागरिकका सन्तानलाई जिल्ला प्रशासन कार्यालयमा वंशजको आधारमा नागरिकता वितरण सुरु गरिएको छ । जिल्ला प्रशासन कार्यालयमा वंशजको नागरिकता वितरण गर्ने भएपनि फेरी रोक्नसक्ने संशयका कारण धेरैजसो नागरिकता लिने हतारोमा रहेको देखिएको स्थानीय सेवाग्राही देवराज यादवले बताउनुभयो ।जिल्ला प्रशासन कार्यालयले १४ किसिमका कागजात पुर्याएपछि मात्रै जन्मको आधारमा नागरिकता दिने गरेको जनाएको छ । अनुसूची–१ अनुसारको सिफारिस, बाबु र आमाको सक्कल नागरिकता प्रमाणपत्र, अनलाइन दर्ता भएको सक्कल जन्मदर्ता प्रमाणपत्र, अध्ययन गरेको भए शैक्षिक प्रमाणपत्र, जन्मस्थान र नाता खुल्ने किटानी सिफारिस, स्थायी बसोबासको निस्सा, २०६३ को नाबालक दर्ता गरेको भए त्यसको निस्सा, बसाइसराइ भएको हकमा बसाइसराइको दर्ता प्रमाणपत्र, आवश्यकता अनुसार वडाको सर्जमिन मुचुल्का, बाबु र आमाको विवाह दर्ता र बाबुआमा कसैको वा दुवैको ज्यान गएको भए मृत्यु दर्ता प्रमाणपत्र पेस गर्नुपर्ने हुन्छ ।